Denis Alibec a fost ultima oară în România la echipa patronată și antrenată de Gheorghe Hagi. Tehnicianul a dat verdictul în privința revenirii lui Alibec în Superligă.
Denis Alibec a evoluat în actualul sezon la echipa Qatareză Muaither SC, echipă la care a punctat de nouă ori și a livrat cinci pase decisive în 23 de partide. Atacantul român a terminat pe ultima poziție cu echipa sa, lucru decisiv în privința viitorului său.
Internaționalul român a evoluat ultima dată în România la Farul Constanța, echipă cu care a ieșit campion și cu care a evoluat în preliminariile Champions League în debutul sezonului.
Patronul și antrenorul Farului Constanța, Gheorghe Hagi, a declarat despre fostul său atacant că își caută un nou angajament în străinătate și că e gata să semneze după Campionatul European din Germania. Tehnicianul a mai precizat că în urma discuțiilor avute cu Alibec, atacantul a dat de înțeles că în campionatul intern s-ar întoarce doar la Farul.
Gigi Becali, patronul de la FCSB, și-a manifestat și el interesul pentru internaționalul român, dar în momentul de față Farul pare în pole-position pentru a-l semna pe atacant, în cazul în care acesta dorește să revină în campionatul intern.
„Denis, noi am vorbit cu el. Noi suntem deschiși, dar deocamdată are Campionatul European în față și vrea ceva de afară. În țară vine doar la noi”, a declarat Gheorghe Hagi la DigiSport.
Denis Alibec este unul dintre artizanii titlului cucerit de Farul Constanța în sezonul 2022/2023, atacantul marcând 14 goluri și livrând 8 pase decisive în campionat, sub comanda „regelui”.
În ciuda faptului că echipa de club a retrogradat, Denis Alibec se regăsește în lotul preliminar convocat de Edi Iordănescu pentru partidele amicale cu Bulgaria și Leichtenstein, atacantul fiind un jucător important în campania de calificare la Euro 2024.
Atacantul a reușit să marcheze de trei ori în preliminarii, fiind folosit în nouă din cele zece partide ale calificărilor. Denis Alibec (33 de ani) are 37 de apariții în tricoul echipei naționale, reușind să marcheze de cinci ori.
Denis Alibec a evoluat atât la Farul, cât și la FCSB în campionatul intern. Cota sa de piață actuală este de 800.000 de euro, conform site-ului de specialitate Transfermarkt.